Lutherse Kerk In Finland Begin Ontwerpkompetisie VIr Emoji Wat Vergifnis Uitbeeld - Joy! Digital
Lutherse Kerk In Finland Begin Ontwerpkompetisie VIr Emoji Wat Vergifnis Uitbeeld
Die Evangelies-Lutherse kerk in Finland het die ontwerpkompetisie, “Forgivemoji” op die been gebring.
Die doel van hierdie veldtog is om ’n emoji vir vergifnis bekend te stel wat sê: “Ek vergewe jou.” Enigiemand wêreldwyd kan tot 15 November digitaal ’n ontwerp indien of vir ’n gunstelingontwerp stem, skryf die Protestantse Kerk in Nederland (PKN).
Die veldtog was in 2018 deel van die herdenking van die einde van die Finse burgeroorlog, wat verledejaar ’n eeu gelede geëindig het.
Die openbare debat oor versoening en vergifnis wat in Finland gevoer is, het aan die lig gebring dat daar onder die talle bestaande emoji’s nog geen spesifieke emoji’s vir ‘vergifnis’ is nie.
Die nuwe emoji’s word moontlik in 2020 bekendgestel, die jaar waarin die 75-jarige einde van die Tweede Wêreldoorlog in Europa en wêreldwyd herdenk word. Hierdie herdenking hou verband met die feit dat die huidige geslag volwassenes gesamentlik verantwoordelik is om die vryheid wat ons nou geniet, aan toekomstige geslagte oor te dra.
Uiteraard is ’n emoji nie genoeg om vergewensgesindheid te betoon met betrekking tot aaklige gebeurtenis soos oorlog nie, maar dit kan sekerlik goeie onderlinge verhoudinge tussen mense aanmoedig deur meer positiewe kommunikasie.